ອີກ 5 ວັນ ກໍ່ຈະເປີດບຸນນະມັດສະການພະທາດຫຼວງວຽງຈັນ ເຊິ່ງປີນີ້ຈັດຂຶ້ນໃນລະຫວ່າງວັນທີ 5-11 ພະຈິກ 2019 ພາຍໃນງານມີຫ້ອງວາງສະແດງຂາຍສິນຄ້າຫຼາຍກວ່າ 1ພັນຫ້ອງ ຫ້ອງໃນນັ້ນ ສິນຄ້າທີ່ຜະລິດພາຍໃນ ແລະ ສິນຄ້າປະເພນີ້ມີເຖິງ 349 ຫ້ອງ ແຍກເປັນເຂົ້າຫຼາມປິ້ງໄກ່ 134 ຫ້ອງ
ພິທີຖະແຫຼງຂ່າວການຈັດງານບຸນນະມັດສະການພະທາດຫຼວງວຽງຈັນ (ນວ) ແລະ ງານວາງສະແດງສິນຄ້າ ປະຈຳປີ 2019 ຈັດຂຶ້ນທີ່ເດີ່ນພະທາດຫຼວງວຽງຈັນ ວັນທີ 29 ຕຸລາ 2019 ຖະແຫຼງຂ່າວໂດຍທ່ານ ສີຫຸນ ສິດທິລືໄຊ ຮອງເຈົ້າຄອງ ນະຄອນ ຫຼວງວຽງຈັນ ພ້ອມດ້ວຍການນໍາຂະແໜງກການກ່ຽວຂ້ອງເຂົ້າຮ່ວມ.
ທ່ານ ສີຫຸນ ສິດທິລືໄຊ ກ່າວວ່າ: ການຈັດງານບຸນນະມັດສະການພະທາດຫຼວງວຽງຈັນ ເພື່ອປົກປັກຮັກສາ ແລະ ເສີມຂະຫຍາຍມູນເຊື້ອອັນດີງາມຂອງບຸນນະມັດສະການພະທາດຫຼວງ ຂອງຊາດລາວ ກໍຄື ຊາວ ນວ ທີ່ເຄີຍສືບທອດກັນມາແຕ່ບູຮານນະການ ໃຫ້ດຳລົງຄົງຢູ່ນຳຊາວລາວຕະຫຼອດໄປ ພ້ອມນັ້ນ ເປັນການສ້າງໂອກາດ ຊຸກຍູ້ສົ່ງເສີມທ່ອງທ່ຽວການຄ້າ “ໜຶ່ງເມືອງ ໜຶ່ງຜະລິດຕະພັນ” ສິນຄ້າຄອບຄົວຕົວແບບ ທີ່ຈະກ້າວເປັນສິນຄ້າໂອດ໋ອບ ທີ່ກາຍເປັນກາໝາຍແຫ່ງຊາດ ແລະ ສິນຄ້າຂອງບັນດາວິສາຫະກິດຂະໜາດນ້ອຍກາງ ໄດ້ມາວາງສະແດງ ຈຳໜ່າຍສິນຄ້າທັງພາຍໃນ ແລະ ຕ່າງປະເທດ ນອກນັ້ນ ເພື່ອເຮັດໃຫ້ງານບຸນນະມັດສະການພະທາດຫຼວງວຽງຈັນ ແລະ ງານຕະຫຼາດນັດວາງສະແດງຂາຍສິນຄ້າ ມີບັນຍາກາດເບີກບານມ່ວນຊື່ນ ຮັກສາໄດ້ຄວາມສາມັກຄີເປັນປຶກແຜ່ນ ຍົກສູງຄຸນຄ່າມໍລະດົກມິ່ງເມືອງຂອງຊາດລາວ ຮັບປະກັນໄດ້ຄວາມສະຫງົບ ຄວາມເປັນລະບຽບຮຽບຮ້ອຍ ທາງດ້ານການຄ້າຂາຍ ດ້ວຍການຄຸ້ມຄອງຢ່າງຖືກຕ້ອງ ແລະ ຫຼຸດຜ່ອນປາກົດການຫຍໍ້ທໍ້ທີ່ເກີດຂຶ້ນພາຍໃນງານຈາກປີທີ່ແລ້ວ ຮັກສາໄດ້ຄວາມສະອາດຈົບງາມ.
ງານບຸນນະມັດສະການພະທາດຫຼວງ ຈະຈັດຂຶ້ນໃນລະຫວ່າງວັນທີ 5-11 ພະຈິກ 2019 ຄື: ວັນທີ 5 ພະຈິກ ເວລາ 17:00 ໂມງ ພິທີເປີດງານວາງສະແດງສິນຄ້າ ແລະ ສະຫຼຸບການປະຕິສັງຂອນພະທາດຫຼວງວຽງຈັນ ຄັ້ງທີ IV ວັນທີ 9 ພະຈິກ ເວລາ 16:00 ໂມງ ພິທີສູດປະລິຕະມຸງຄຸນທີ່ພະທາດຫຼວງ ວັນທີ 10 ພະຈິກ ເວລາ 13:30 ໂມງ ພິທີແຫ່ຜາສາດເຜິ້ງ ວັນທີ 11 ພະຈິກ ເວລາ 7:00 ໂມງ ພິທີໃສ່ບາດຖວາຍສັງຂະທານ ເວລາ 13:00 ໂມງ ພິທີແຫ່ລູກຄີ ແລະ ການແຂ່ງຂັນກີລາພື້ນບ້ານຕີຄີ ເວລາ 19:00 ໂມງ ພິທີວຽນທຽນ ແລະ ຈູດທູບທຽນ ບັ້ງໄຟສັກກະລະບູຊາອົງພະທາດ ສ່ວນງານວາງສະແດງສິນຄ້າ ຢູ່ສູນການຄ້າລາວ-ໄອເຕັກ ຈັດຂຶ້ນວັນທີ 6-17 ພະຈິກ 2019.
ສຳລັບການວາງສະແດງສິນຄ້າທີ່ເດີນພະທາດຫຼວງ ສະໜາມຫຼວງ ປະກອບມີ: ສິນຄ້າໂອດ໋ອບ ສິນຄ້າຄອບຄົວຕົວແບບ ສິນຄ້າຜະລິດຕະພັນພາຍໃນ ແລະ ວາງສະແດງສິນຄ້າ ປະເພດທ່ອງທ່ຽວ 215 ຫ້ອງ ສິນຄ້າປະເພດບໍລິສັດ ຂາເຂົ້າ-ຂາອອກ ເສື້ອຜ້າ ສິນຄ້າທົ່ວໄປ ແລະ ເຄື່ອງຫຼິ້ນ 669 ຫ້ອງ ປະເພດອາຫານ ເຄື່ອງດື່ມ ເຂົ້າຫຼາມ ປີ້ງໄກ່ ຢູ່ຂອບເຂດຮອບນອກ 134 ຫ້ອງ ລວມທັງໝົດປະມານ 1.018 ຫ້ອງ ສ່ວນຢູ່ສູນການຄ້າ ລາວ-ໄອເຕັກ ມີບູດໄວ້ຮອງຮັບ 488 ບູດ.
ວຽກງານສິລະປະວັນນະຄະດີກີລາ ປະກອບມີ: ການສະແດງການຟ້ອນ ຂັບລຳ ຈາກກອງສິລະປະກອນສູນກາງ ສິລະປະກອນກອງທັບ ສິລະປະຈາກເມືອງ ສູນວັດທະນະທຳເດັກ ແລະ ສະໂມສອນດ່ານຊ້າງ ແລະ ກີລາຕີມວຍ ເພື່ອເຂົ້າຮ່ວມສະແດງໃນແຕ່ລະຄືນ ເປັນການສ້າງບັນຍາກາດເຮັດໃຫ້ງານມີຄວາມເບີກບານມ່ວນຊື່ນ ແລະ ຮັກສາໄດ້ຮີດຄອງປະເພນີອັນດີງາມຂອງຊາດລາວເຮົາໃຫ້ຍືນຍົງຄຽງຄູ່ກັບຊາດລາວຕະຫຼອດໄປ.